I dag var det dagen derpå for snedker Kurt Helledie Pedersen. I går oplevede han enhver erhvervsdrivendes mareridt, da hans værksted brændte ned. Nu er der kun de sørgelige rester tilbage af det firma, han har været en del af i årtier.

- Vi havde lige malet og gjort klar til jul. Det må vi nok gøre igen, siger en tydeligt ærgerlig Kurt Helledie Pedersen. - Det er hele produktionen, der er væk. Alle maskinerne og det hele, fortsætter han. Tirsdag eftermiddag forlod snedkeren sit værksted. Da han kom tilbage blev han mødt af synet af et brændende firma. Overetagen brændte totalt ud. - Mine dyre maskiner og det hele, det var ikke skønt, siger snedkeren. På værkstedet blev der lavet vinduer og døre. Og for Kurt Helledie Pedersen er det ikke bare et firma. Det er også en masse barndomsminder, der nu er gået op i røg. - Jeg har siddet mange timer herned på høvlebænken. Nu skal en taksator vurdere skaderne. Først derefter ved Kurt Helledie Pedersen, hvad der skal ske med hans firma.